
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2024[footnoteRef:1], [1:  	Ú. v. EÚ L, 2024/207, 22.2.2024, ELI: http://data.europa.eu/eli/budget/2024/207/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2024 (COM(2025)0359 – C10‑0152/2025)[footnoteRef:2], [2:  	Ú. v. EÚ C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	so zreteľom na výročnú správu Výboru regiónov o vnútorných auditoch vykonaných v roku 2024 pre orgán udeľujúci absolutórium,
–	so zreteľom na výročnú správu Dvora audítorov o plnení rozpočtu za rozpočtový rok 2024 spolu s odpoveďami inštitúcií[footnoteRef:3], [3:  	Ú. v. EÚ C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	so zreteľom na vyhlásenie[footnoteRef:4] o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2024 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2025/5407, 13.10.2025, ELI: http://data.europa.eu/eli/C/2025/5407/oj. ] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0056/2026),
1.	udeľuje generálnemu tajomníkovi Výboru regiónov absolutórium za plnenie rozpočtu Výboru regiónov za rozpočtový rok 2024;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Výboru regiónov, Rade, Komisii a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu z 29. apríla 2026 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2024, oddiel VII – Výbor regiónov (2025/2152(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2024, oddiel VII – Výbor regiónov,
–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0056/2026),
A. 	keďže v súvislosti s postupom udelenia absolutória orgán udeľujúci absolutórium podčiarkuje osobitný význam ďalšieho posilňovania demokratickej legitimity inštitúcií Únie, pričom posudzuje nielen zákonnosť a správnosť výdavkov, ale hodnotí aj výdavky Únie na zlepšenie transparentnosti a zodpovednosti a vykonávanie koncepcie zostavovania rozpočtu na základe výkonnosti a dobrého riadenia ľudských zdrojov, aby sa dosiahli merateľné výsledky pre občanov, a to najmä na miestnej a regionálnej úrovni; 
B. 	keďže Výbor regiónov (ďalej len „výbor“) je politickým zhromaždením s 329 členmi (a 329 náhradníkmi) volenými v regiónoch, mestách, dedinách a obciach 27 členských štátov Únie, ktorý zohráva kľúčovú inštitucionálnu úlohu vo vzťahu k politike súdržnosti Únie zastupovaním regionálnych a miestnych orgánov, pôsobí ako poradný orgán pre inštitúcie Únie a jeho poslaním je prispievať k formovaniu politík Únie a k procesu rozhodovania z hľadiska miestnych a regionálnych orgánov a zároveň prispievať k tomu, aby bola Únia efektívnejšia a bližšie k občanom; 
C.	keďže Komisia alebo Rada je v niektorých prípadoch povinná výbor konzultovať, zatiaľ čo výbor môže prijímať stanoviská aj z vlastnej iniciatívy a má široký priestor na postúpenie, ako sa vymedzuje v zmluvách, čo mu umožňuje konzultovať s Európskym parlamentom;
D.	keďže činnosti výboru sú vymedzené na základe jeho celkovej politickej stratégie, ako sa stanovuje v jeho uznesení z 2. júla 2020 o jeho prioritách na roky 2020 – 2025[footnoteRef:7], a keďže výbor prijal na svoje funkčné obdobie 2020 – 2025 tri politické priority, ktoré sprevádzajú tri komunikačné kampane: Priblíženie Európy k občanom, Budovanie odolných regionálnych a miestnych komunít a Podpora súdržnosti ako základnej hodnoty EÚ; [7:  	Uznesenie Európskeho výboru regiónov – Priority Európskeho výboru regiónov na roky 2020 – 2025 „Európa bližšie k svojim občanom“ (Ú. v. EÚ C 324, 1.10.2020, s. 8).] 

E. 	keďže na miestne a regionálne správy pripadá tretina verejných výdavkov, polovica verejných investícií a štvrtina daňových príjmov a keďže v mnohých členských štátoch majú právomoci v kľúčových oblastiach, ako je vzdelávanie, hospodársky rozvoj a súdržnosť, životné prostredie, sociálna ochrana, zdravotníctvo a služby všeobecného záujmu, a preto koordinácia na miestnej, regionálnej, vnútroštátnej úrovni a na úrovni Únie zvyšuje legitímnosť právnych predpisov, zlepšuje zodpovednosť a účinnejšie zabezpečuje prínosy pre občanov a prispieva k monitorovaniu a realizácii výdavkov Únie s územným vplyvom, pričom zaručuje, aby sa na nikoho nezabudlo;
F.	keďže výbor sleduje svoj politický cieľ, ktorým je posilnenie jeho zapojenia do celého politického a legislatívneho cyklu Únie a zároveň vytváranie hmatateľnejšieho prepojenia s občanmi Únie prostredníctvom členov výboru ako účinných multiplikátorov vo svojich komunitách a vo vnútroštátnych združeniach miestnych a regionálnych orgánov;
G.	keďže výbor určil deväť kľúčových prioritných oblastí, aby sa jeho činnosť v roku 2024 stala strategickejšou a účinnejšou: Rozšírenie Únie a podpora Ukrajiny; Demokracia a lepšia regulácia; Odolnosť; Zelená dohoda na miestnej úrovni; Konkurencieschopnosť, priemysel, MSP, regulačné úľavy a zdaňovanie podnikov; Optimalizácia realizácie a komunikácie politiky súdržnosti Únie; Čelíme trojitej kríze planéty; Politiky v oblasti zamestnanosti, rovnosti a v sociálnej oblasti; Propagácia podpory Únie adresovanej regionálnym inovačným ekosystémom; 
H.	keďže nariadenie (EÚ) 2021/1060 Európskeho parlamentu a Rady[footnoteRef:8], ktoré nadobudlo účinnosť v júli 2021 a upravuje politiku súdržnosti Únie a jej financovanie v období 2021 – 2027, obsahuje odkazy na zásadu partnerstva a viacúrovňového riadenia, a to s podporou Výboru regiónov a Európskeho parlamentu a so zapojením regiónov Únie a ich miestnych a regionálnych orgánov; [8:  	Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (Ú. v. EÚ L 231, 30.6.2021, s. 159, ELI: http://data.europa.eu/eli/reg/2021/1060/oj).] 

I.	keďže viac ako 400 národných a regionálnych programov, ktoré sú určené na realizáciu politiky súdržnosti Únie v programovom období 2021 – 2027, poskytlo v rámci rôznych fondov okolo 380 miliárd EUR na riešenie hospodárskych, sociálnych a environmentálnych výziev, ktorým regióny, mestá, dediny a obce Únie čelia;
J.	keďže 19. februára 2021 nadobudlo účinnosť nariadenie (EÚ) 2021/241 Európskeho parlamentu a Rady[footnoteRef:9], ktorým sa zriaďuje Mechanizmus Únie na podporu obnovy a odolnosti, ktoré poskytuje právny základ pre rozdeľovanie finančných prostriedkov a poskytovanie pôžičiek až do výšky 672,5 miliardy EUR (v cenách roku 2018) členským štátom v období 2021 – 2026 a ktoré je tiež zamerané na podporu hospodárskej, sociálnej a územnej súdržnosti a riešenie nerovností medzi regiónmi Únie;  [9:  	Nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti (Ú. v. EÚ L 57, 18.2.2021, s. 17, ELI: http://data.europa.eu/eli/reg/2021/241/oj).] 

K.	keďže od výboru ako inštitúcie Únie v zmysle nariadenia o rozpočtových pravidlách sa vyžaduje, aby schvaľovala vlastnú ročnú účtovnú závierku vypracovanú v súlade s účtovnými pravidlami, ktoré prijal účtovník Komisie (účtovné pravidlá EÚ) na základe medzinárodných účtovných štandardov pre verejný sektor, ktorá sa následne konsoliduje do účtovnej závierky Únie;
[bookmark: _Hlk227161644]1.	poznamenáva, že rozpočet výboru patrí do okruhu 7 viacročného finančného rámca (ďalej len „VFR“) „Európska verejná správa“ (ďalej len „okruh 7“), ktorý v roku 2024 predstavoval celkovo 13,3 miliardy EUR, t. j. 6,9 % rozpočtových výdavkov Únie; konštatuje, že rozpočet výboru predstavoval 0,92 % rozpočtových prostriedkov okruhu 7 VFR v roku 2024; 
2.	konštatuje, že Európsky dvor audítorov (ďalej len „Dvor audítorov“) vo svojej výročnej správe za rozpočtový rok 2024 (ďalej len „správa Dvora audítorov“) preskúmal vzorku 70 transakcií v oddiele Administratíva, teda rovnaký počet ako v roku 2023; keďže Dvor audítorov uvádza, že administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2024 predstavovali približne 69 % celkových administratívnych výdavkov, a výdavky na budovy, zariadenie, energie, komunikáciu a informačné technológie a že z jeho dlhoročnej práce vyplýva, že administratívne výdavky sú celkovo nízkorizikové;
3.	konštatuje, že 16 zo 70 (23 %) operácií obsahovalo chyby, ale že Dvor audítorov na základe troch vyčíslených chýb odhaduje, že chybovosť bola pod prahom významnosti; konštatuje, že v správe Dvora audítorov nie sú uvedené žiadne konkrétne problémy týkajúce sa výboru;
4.	konštatuje, že politika súdržnosti významne prispieva k dôvere občanov v Úniu tým, že prostredníctvom regionálnych a miestnych projektov prináša konkrétne a viditeľné výsledky, čím posilňuje legitímnosť opatrení Únie v praxi; zdôrazňuje, že v tejto súvislosti zohráva výbor kľúčovú úlohu tým, že približuje občanov Únie bližšie k jej rozhodovaniu;
Rozpočtové a finančné riadenie
5. 	na základe výročnej správy o činnosti výboru za rok 2024 (ďalej len „výročná správa“) konštatuje, že konečný prijatý rozpočet výboru v roku 2024 predstavoval 123 178 345 EUR vrátane opravného rozpočtu č. 5/2024 (platy), čo predstavuje zvýšenie o 6 502 953 EUR (t. j. + 5,60 %) v porovnaní s rokom 2023; s uspokojením konštatuje, že v roku 2024 bola miera plnenia rozpočtu výboru, pokiaľ ide o viazané rozpočtové prostriedky v bežnom roku, na úrovni 99,9 % (rovnaká ako v roku 2023) a že miera plnenia platobných rozpočtových prostriedkov v bežnom roku sa zvýšila z 91,20 % v roku 2023 na 91,90 % v roku 2024; víta ďalšie zvýšenie miery plnenia rozpočtových prostriedkov C8 (prenesených z roku 2023 do roku 2024) z 85 % v roku 2023 na 92,20 % v roku 2024, pričom rozpočtové prostriedky prenesené z roku 2023 do roku 2024 predstavovali 12 578 853 EUR v porovnaní s 10 540 464 EUR v predchádzajúcom roku; chváli výbor za to, že už roky dosahuje trvalo vysokú mieru plnenia rozpočtu vďaka optimalizácii plánovania a plnenia rozpočtu vo svetle pretrvávajúcich rozpočtových tlakov; v tejto súvislosti uznáva štrukturálne nedostatočné financovanie výboru – najmä vzhľadom na jeho úlohu inovačného lídra a skúšobného priestoru pre postupy, ktoré by mohli byť prínosom pre širšiu administratívu Únie, a uznáva, že na účinné dosiahnutie svojich cieľov a pri rešpektovaní rozpočtovej disciplíny potrebuje dodatočné zdroje; 
6.	zdôrazňuje, že vysoká miera plnenia rozpočtu výboru a nízka miera chybovosti ukazujú, že decentralizované plnenie v blízkosti regionálnych a miestnych orgánov môže zabezpečiť správne finančné riadenie a hmatateľné výsledky pre občanov, pričom uznáva potrebu dodatočných zdrojov; vyzýva Komisiu, aby v rámci svojho inštitucionálneho mandátu v plnej miere zapájala výbor do monitorovania a hodnotenia vynakladania výdavkov Únie vrátane rozhodnutí, ktoré sa týkajú rozpočtu Únie na obdobie po roku 2027, s cieľom ďalej posilniť zodpovednosť, transparentnosť a výkonnosť projektov politiky súdržnosti, ktorých cieľom je znížiť hospodárske, sociálne a územné rozdiely;
7.	konštatuje, že miera čerpania rozpočtových prostriedkov C1 v rozpočtovej položke 1 0 0 0 „Kancelárske výdavky členov“ sa znížila zo 76,20 % v roku 2023 na iba 13,90 % v roku 2024; berie na vedomie vysvetlenie výboru, podľa ktorého boli príspevky na kancelárske výdavky na rok 2024 realizované na začiatku roka 2025 s použitím rozpočtových prostriedkov C8; konštatuje, že výbor riešil nízku mieru čerpania rozpočtových prostriedkov C8 rozpočtovej položky 2 0 0 7 („Zariadenie priestorov“) v roku 2023 tým, že sa vyhol začatiu veľkých stavebných projektov na konci roka a uskutočnil priebežné platby za dlhodobý projekt, aby sa zabránilo omeškaniu v úhrade faktúr; konštatuje však zníženie miery čerpania rozpočtových prostriedkov C1 v tejto položke z 99,20 % v roku 2023 na 51,90 % v roku 2024 z dôvodu načasovania renovácie niektorých výťahov výboru;
8.	berie z výročnej správy na vedomie, že v priebehu roku 2024 výbor uskutočnil 42 presunov v celkovej výške 2,7 milióna EUR, z toho 37 interných presunov v celkovej výške 1,1 milióna EUR a 5 externých presunov v celkovej výške 1,6 milióna EUR, z čoho približne 1 milión EUR bol presunutý do rozpočtových položiek, ktoré pokrývajú alebo posilňujú položky ako ročné nájomné, organizácia internej súťaže, výdavky na IT a vybavenie priestorov na mediálny priestor, ktorý bude využívať výbor aj Európsky hospodársky a sociálny výbor (ďalej len „EHSV“); 
9.	konštatuje, v súvislosti s agresívnou vojnou Ruska proti Ukrajine, že výbor bol aj v roku 2024 ovplyvnený rastúcimi nákladmi na energie, dopravu, ubytovanie a indexačnými mechanizmami spojenými s mierou inflácie, ktoré mali priamy alebo nepriamy vplyv okrem iného na výdavky na suroviny, externých dodávateľov, energie, cestovné, nájomné, prenájom a údržbu budov; konštatuje, že od roku 2022 do roku 2025 kumulatívne zvýšenie nákladov spojené s indexáciou predstavovalo +21,50 % v prípade nájomného a platieb za prenájom budov a +15 % v prípade zmlúv o údržbe a zabezpečení a od roku 2022 do roku 2024 sa priemerné náklady na cestu člena do Bruselu a späť zvýšili z 1 200 EUR na 1 620 EUR; v tejto súvislosti berie na vedomie zvýšenie počtu rozpočtových presunov výboru z 31 v roku 2023 na 42 v roku 2024, čiastočne na pokrytie zmlúv ovplyvnených vysokou infláciou a indexáciou; oceňuje spoločné kroky výboru a EHSV zamerané na zabezpečenie lepšej medziinštitucionálnej spolupráce prostredníctvom digitalizácie a spoločného úsilia v oblasti verejného obstarávania; víta obnovenie opatrení výboru na úsporu energie v roku 2024, ktoré sú kľúčové pre zmiernenie účinkov rastúcich nákladov na energiu; uznáva však, že je potrebné, aby všetky inštitúcie Únie zlepšili svoje rozpočtové hospodárenie tým, že pri uzatváraní zmlúv s poskytovateľmi služieb zohľadnia aj nestálosť cien, najmä v oblasti energetiky;
10.	vyzýva administratívu výboru, aby aktívne identifikovala a vykonávala opatrenia na úsporu nákladov, a to aj prostredníctvom intenzívnejšieho využívania technológií hybridných schôdzí, optimalizácie využívania budov, konsolidácie administratívnych činností a znižovania zbytočných logistických výdavkov; požaduje pravidelné správy o pokroku v súvislosti s vykonanými opatreniami a dosiahnutými úsporami;
11.	berie na vedomie zvýšenie platieb pre členov výboru z rozpočtovej položky 1 0 0 4 zo 7 955 968 EUR v roku 2023 na 8 036 613 EUR v roku 2024, čo predstavuje zvýšenie o 1 % (pokles z +20 % v predchádzajúcom roku); konštatuje, že v roku 2024 bolo uhradených 8 231 platieb za cestovné výdavky, 4 188 platieb za príspevky na cestu, 7 303 platieb za príspevky za účasť na schôdzi za osobnú účasť a 164 platieb za účasť na diaľku; berie na vedomie, a to z opatrení výboru prijatých v nadväznosti na pripomienky uvedené v uznesení Európskeho parlamentu o absolutóriu za rok 2023 (ďalej len „správa o následných opatreniach“), že v roku 2024 výbor prijal revidovaný súbor pravidiel uhrádzania cestovných nákladov a vyplácania príspevkov členom výboru s viacerými opatreniami zameranými na zníženie zbytočných nákladov a emisií uhlíka, ako to odporučil Európsky parlament v predchádzajúcich uzneseniach o absolutóriu; 
12.	konštatuje, že rozpočet na služobné cesty (rozpočtové prostriedky v bežnom roku) sa zvýšil o 13,60 %, zo 420 833 EUR v roku 2023 na 478 050 EUR v roku 2024, pričom miera plnenia tohto rozpočtu bola v roku 2024 približne 80 % (podobne ako v roku 2023); konštatuje, že toto zvýšenie bolo spôsobené zvýšením počtu služobných ciest z 574 v roku 2023 na 810 v roku 2024, z toho 268 služobných ciest súviselo s tým, že v roku 2024 výbor zorganizoval v Monse samit pri príležitosti 30. výročia vzniku výboru;
13.	pozoruje zníženie rozpočtových prostriedkov na tlmočnícke služby v bežnom roku o približne 10 %, zo 4,167 milióna EUR v roku 2023 na 3,737 milióna EUR v roku 2024, a mieru čerpania v roku 2024 na úrovni 64,80 %, čo je menej než 67,30 % v roku 2023; 
14.	konštatuje, že súčasné pravidlá výboru stanovujú paušálny príspevok za účasť na schôdzi na diaľku vo výške 50 % príspevku za riadnu účasť na schôdzi, pričom príspevok za riadnu účasť na schôdzi predstavuje 367 EUR a príspevok za účasť na schôdzi na diaľku 186,50 EUR po zohľadnení indexácie; konštatuje, že celková suma vyplatená za príspevky za účasť na schôdzi na diaľku zostala v porovnaní s predchádzajúcimi rokmi nízka, a to po tom, ako bol v roku 2023 zaznamenaný výrazný návrat k schôdzam s osobnou účasťou; napriek tomu konštatuje mierne zvýšenie vyplatenej sumy z 32 632 EUR v roku 2023 na 38 104 EUR v roku 2024; berie na vedomie, z odpovedí výboru v dotazníku v súvislosti s postupom udelenia absolutória za rok 2024, ktorý mu predložil Výbor Európskeho parlamentu pre kontrolu rozpočtu, že len zasadnutia neštatutárnych orgánov výboru môžu prebiehať online alebo v hybridnom formáte, pričom účasť na diaľku sa monitoruje prostredníctvom platformy Interactio a získavania .csv súborov z nej; vyzýva výbor, aby posilnil transparentnosť a proporcionalitu systému príspevkov za účasť na diaľku s cieľom posilniť dôveru verejnosti, a zdôrazňuje, že finančná kompenzácia za účasť na diaľku musí byť prísne odôvodnená; domnieva sa, že hoci je účasť na diaľku pre moderné inštitúcie dôležitým nástrojom, pretože znižuje náklady na schôdze a umožňuje širšiu účasť, pridelenie zníženého príspevku za účasť orgánov výboru na schôdzach na diaľku obmedzeného na určité typy podujatí môže byť primeraným a spravodlivým opatrením za zodpovednosť členov a požiadavky na ich prípravu; konštatuje však, že je dôležité zaistiť transparentnosť a proporcionalitu, pokiaľ ide o výšku týchto príspevkov, najmä ak medzi orgánmi Únie existujú rozdiely, pokiaľ ide o účasť na diaľku; domnieva sa, že súčasná výška príspevku za účasť na schôdzi na diaľku si vyžaduje ďalšie odôvodnenie z hľadiska nákladovej efektívnosti, proporcionality a prijateľnosti pre verejnosť. požaduje širšie a systematickejšie využívanie online a hybridných formátov schôdzí vo vhodných prípadoch s cieľom znížiť výdavky spojené s cestovaním, zvýšiť nákladovú efektívnosť, obmedziť vplyv na životné prostredie a zvýšiť dôveru verejnosti v obozretné používanie finančných prostriedkov Únie a posúdiť možnosť harmonizovať pravidlá výboru s pravidlami EHSV alebo poskytnúť jasné a transparentné zdôvodnenie zachovania diferencovaného systému;
15.	s uspokojením konštatuje, že podľa dotazníka a správy o následných opatreniach sa priemerný čas úhrady skrátil z 21,88 dňa v roku 2023 na 18,46 dňa v roku 2024, a to napriek ďalšiemu zvýšeniu počtu spracovaných faktúr; chváli výbor za dosiahnutie vysokého percentuálneho podielu (83 %) faktúr prijatých v roku 2024 elektronicky;
Vnútorné riadenie, výkonnosť a vnútorná kontrola
16.	uznáva, že výbor zohráva zásadnú úlohu pri prispievaní k rozvoju politiky a rozhodovacím procesom Únie tým, že zastupuje záujmy miestnych a regionálnych orgánov v rámci Únie, čím približuje Európu jej občanom a zvyšuje demokratickú legitimitu právnych predpisov Únie; berie z výročnej správy na vedomie, že v rámci jeho ročného operačného plánu na rok 2024 sa vykazovanie výkonnosti výboru zakladalo na 26 cieľoch, ktorých plnenie sa hodnotilo prostredníctvom 87 kvantitatívnych ukazovateľov; vyzýva výbor, aby ďalej posilňoval ukazovatele orientované na výsledky a vplyv s cieľom lepšie preukázať vplyv a pridanú hodnotu činností výboru na politiky Únie; zatiaľ čo ciele väčšiny týchto ukazovateľov (približne 74 %) boli dosiahnuté na úrovni 90 % alebo viac, šesť ukazovateľov bolo dosiahnutých čiastočne na úrovni nižšej než 90 % a šesť ukazovateľov nebolo dosiahnutých; berie na vedomie informáciu z dotazníka, že výbor zaviedol komplexný cyklus plánovania a podávania správ, ktorý zahŕňal vytvorenie centrálneho registra rizík a posúdenie rizík pre všetky ciele v ročnom operačnom pláne v roku 2024; nabáda výbor, aby pokračoval v práci na zlepšovaní výkonnosti, ako aj na zvyšovaní účinnosti; víta úsilie, ktoré výbor vynakladá na zavedenie reformných a inovačných riešení, zefektívnenie administratívy a zabránenie prekrývaniu úloh s inými orgánmi;
17.	zdôrazňuje význam a strategickú hodnotu ukazovateľov výkonnosti a vyzýva výbor, aby ďalej upevnil svoj rámec ukazovateľov a zabezpečil podávanie správ o výsledkoch a vplyve namiesto samotnej administratívnej činnosti;
18.	konštatuje, že výbor plní svoje poslanie prostredníctvom stanovísk, ktoré sa týkajú legislatívnych návrhov Komisie (žiadosti o vypracovanie stanoviska), stanovísk z vlastnej iniciatívy, v ktorých sa inštitúcie Únie vyzývajú, aby prijali opatrenia, a prostredníctvom uznesení, v ktorých sa zdôrazňujú pozície výboru ku konkrétnym témam; konštatuje, že v roku 2024 výbor prijal 53 stanovísk (rovnako ako v roku 2023) a štyri uznesenia (šesť v roku 2023); uznáva politické úspechy výboru v roku 2024 a jeho úlohu pri začleňovaní miestnych a regionálnych perspektív do tvorby politík Únie, čo zvyšuje zapojenie občanov;
19. 	berie s uspokojením na vedomie výročnú správu výboru o vplyve za rok 2024 (ďalej len „správa o vplyve“), v ktorej sa uvádzajú politické výsledky výboru v roku 2024 v súvislosti s jeho tromi politickými prioritami na roky 2020 – 2025, čím sa posilňuje úloha výboru pri formovaní politiky Únie na regionálnej a miestnej úrovni; konštatuje, že myšlienky výboru vyplývajúce z vyhlásení a odporúčaní zo stanovísk mali vplyv na kľúčové oblasti politiky Únie, ako sú zmena klímy, príroda, energetika a ekologické hospodárstvo (napr. prostredníctvom správy Zelená dohoda 2.0, ktorá ovplyvnila závery Rady, a stanoviska výboru k nariadeniu Európskeho parlamentu a Rady (EÚ) 2024/1991[footnoteRef:10]), doprava (napr. prostredníctvom stanoviska výboru k balíku o ekologickej nákladnej doprave, ktoré ovplyvnilo príslušné návrhy správ Európskeho parlamentu) a zdravie (napr. prostredníctvom stanoviska výboru k nariadeniu Európskeho parlamentu a Rady (EÚ) 2025/327[footnoteRef:11], ktoré ovplyvnilo konečné kompromisné znenie); s uspokojením konštatuje, že návrhy výboru ovplyvnili rozhodnutia Komisie o spustení pilotného projektu vo výške 23 miliónov EUR na spolufinancovanie regiónov a miest pri opätovnom začleňovaní dlhodobo nezamestnaných na trh práce a o spustení ambiciózneho, prvého európskeho plánu dostupného bývania so zameraním na energetiku, chudobu a udržateľné bývanie a potvrdením myšlienky, že prístup k bývaniu je základným právom; ďalej konštatuje, že vyhlásenie prijaté na európskom samite regiónov a miest, ktorý sa konal v marci 2024 v Monse, bolo podkladom pre strategickú agendu Európskej rady a politické usmernenia Komisie; [10:  	Nariadenie Európskeho parlamentu a Rady (EÚ) 2024/1991 z 24. júna 2024 o obnove prírody a o zmene nariadenia (EÚ) 2022/869 (Ú. v. EÚ L, 2024/1991, 29.7.2024, ELI: http://data.europa.eu/eli/reg/2024/1991/oj).]  [11:  	Nariadenie Európskeho parlamentu a Rady (EÚ) 2025/327 z 11. februára 2025 o európskom priestore pre zdravotné údaje a o zmene smernice 2011/24/EÚ a nariadenia (EÚ) 2024/2847 (Ú. v. EÚ L, 2025/327, 5.3.2025, ELI: http://data.europa.eu/eli/reg/2025/327/oj). ] 

20. 	vzhľadom na dôležitú úlohu výboru pri zvyšovaní demokratickej legitímnosti právnych predpisov Únie prostredníctvom aktívnej koordinácie regionálnych a miestnych orgánov podporuje výbor v jeho úsilí o poskytovanie cielených, primeraných hodnotení územného vplyvu založených na dôkazoch, ktoré majú jasnú pridanú hodnotu pre legislatívny proces; s uspokojením konštatuje, že výbor vďaka zapojeniu rôznych miestnych a regionálnych sietí, aliancií a centier vytvoril plnohodnotný mechanizmus konzultácií so zainteresovanými stranami, ktorý umožňuje zhromažďovať názory pred vydaním stanoviska výboru; oceňuje, že sa zohľadňujú aj hlasy partnerov z oblastí mimo Únie, napr. prostredníctvom Európskej aliancie miest a regiónov pre obnovu Ukrajiny a Európsko-stredomorského zhromaždenia miestnych a regionálnych samospráv; 
21. 	berie na vedomie širšiu angažovanosť výboru v celom politickom a legislatívnom cykle Únie, ktorú umožňujú jeho rámce spolupráce s Komisiou, Európskym parlamentom a Európskou investičnou bankou; zdôrazňuje, že je dôležité pozývať členov výboru a EHSV na parlamentné schôdze, ktoré patria do ich oblastí pôsobnosti; 
22.	konštatuje, že v roku 2024 výbor uskutočnil päť konzultácií s regionálnymi centrami, dve konzultácie s expertnou skupinou pre subsidiaritu, a dokončil dve posúdenia aj dve stanoviská k platforme Fit for Future; vyzýva výbor, aby pokračoval v poskytovaní užitočných a relevantných informácií, ako sú údaje z terénu a analýzy, inštitúciám Únie a iným príjemcom politík Únie;
23.	berie s uznaním na vedomie, že výbor v roku 2024 pokračoval vo vykonávaní opatrení na zlepšenie svojho vnútorného riadenia a modernizáciu administratívy, zefektívnenie svojich procesov a zvýšenie nákladovej efektívnosti; víta lepšie využívanie digitálnych nástrojov, najmä úsilie zamerané na zjednodušenie, administratívnu efektívnosť a zníženie zbytočných vnútorných postupov; berie na vedomie pokrok, z informácií z dotazníka a výročnej správy, dosiahnutý v roku 2024 v oblasti digitalizácie a optimalizácie pracovných postupov (napr. strojový preklad na rutinné úlohy a rozšírenie nástrojov Microsoft 365 a SharePoint), úspory nákladov v oblasti prevádzky a zariadení (napr. tlmočenie na diaľku, opatrenia na úsporu energie a hybridný pracovný režim), zvýšenia efektívnosti (napr. prostredníctvom opätovného dohodnutia zmlúv), zjednodušenie pravidiel a postupov, pričom bolo dokončených 63 zo 73 projektov a počet postupov sa znížil o 20 %, ako aj niekoľko ďalších opatrení v rámci plánu Going for IMPact! na modernizáciu administratívy výboru;
24.	zdôrazňuje, že úsilie o modernizáciu musí byť sprevádzané systematickým hodnotením dosiahnutých hmatateľných prínosov vrátane merateľného zvýšenia efektívnosti, úspor nákladov a času spracovania; vyzýva preto výbor, aby zaviedol metodiku na kvantifikáciu týchto zlepšení a aby o nich pravidelne podával správy;
25.	berie z dotazníka a výročnej správy na vedomie činnosti a opatrenia, ktoré výbor prijíma na vytvorenie jednoduchšieho, ale silného prostredia vnútornej kontroly; konštatuje, že samoposúdenie vnútornej kontroly uskutočnené v roku 2024 bolo zamerané na finančné riadenie a najdôležitejšie aspekty vnútornej kontroly pre subjekty, ktoré plnia rozpočet výboru; s uspokojením konštatuje, že výbor ukončil preverovanie viac než 500 citlivých pozícií, na ktoré v roku 2024 nadviazali zmierňujúce opatrenia, kontrolné mechanizmy a prijatie pravidiel mobility; berie na vedomie, že viacročný akčný plán výboru na revíziu a zjednodušenie jeho prostredia vnútornej kontroly pokračoval prostredníctvom projektu Konvergencia, ktorý zahŕňa sériu procesov zameraných na monitorovanie a podávanie správ o výkonnosti a vplyve výboru v reálnom čase; keďže posledné dva z týchto procesov týkajúce sa výročnej správy o činnosti výboru a kontinuity činnosti sa v roku 2024 realizovali v plnej miere; v súvislosti s novým rámcom vnútornej kontroly výboru konštatuje, že sa dosiahli aj ďalšie míľniky, vrátane vytvorenia použiteľných nástrojov na rýchlu implementáciu v prípade krízy, ktoré pokrývajú rôzne oblasti, okrem iného IT, komunikáciu, finančné okruhy a ochranu údajov;
26.	konštatuje, že v roku 2024 výbor zaviedol čiastočne digitalizovaný a zjednodušený postup pre finančné pracovné postupy a vymenovanie finančných subjektov; konštatuje, že v roku 2024 bolo 5,60 % vopred overovaných transakcií zamietnutých na opravu alebo boli predmetom negatívnych stanovísk a že následné kontroly sa zamerali na finančné transakcie (podľa novej metodiky) a neodhalili žiadne závažné problémy; ďalej konštatuje, že počet správ o finančných výnimkách sa v porovnaní s rokom 2023 znížil, boli zaregistrované dve správy o administratívnych výnimkách pre nedodržanie interných postupov a neprebiehal žiadny súdny spor súvisiaci s rozhodnutiami o verejnom obstarávaní;
27.	konštatuje, že v roku 2024 sa začali tri nové audity: o výkonnosti logistických služieb poskytovaných členom výboru, o optimalizácii prideľovania ľudských zdrojov v riaditeľstve pre preklad a o primeranosti verejného obstarávania a riadenia zmlúv; berie na vedomie informáciu z dotazníka, že sa dosiahol pokrok v súvislosti s prebiehajúcimi auditmi riadenia voľných pracovných miest, ochrany osobných údajov a výkonnosti organizácie IT v spoločných službách; vyzýva výbor, aby orgán udeľujúci absolutórium priebežne informoval o pokroku dosiahnutom v týchto veciach;
Ľudské zdroje, rovnosť a dobré pracovné podmienky zamestnancov
28.	konštatuje, že na konci roka 2024 mal výbor celkovo 561 zamestnancov (vyslaní národní experti, dočasní zamestnanci, intra-muros a stážisti do tohto počtu nie sú zahrnutí) v porovnaní s 559 zamestnancami v roku 2023; konštatuje, že na konci roka 2024 bolo vo výbore zamestnaných 73 zmluvných zamestnancov, v porovnaní so 74 zmluvnými zamestnancami v roku 2023, a 102 dočasných zamestnancov, v porovnaní s 96 dočasnými zamestnancami v roku 2023, z toho 22 zmluvných zamestnancov malo zmluvu na dobu neurčitú, 51 zmluvných zamestnancov malo zmluvu na dobu určitú, 49 dočasných zamestnancov bolo na stálych pracovných miestach so zmluvou na dobu určitú, 50 dočasných zamestnancov malo zmluvu na dobu neurčitú a 3 dočasní zamestnanci mali dočasné pracovné miesto; okrem toho konštatuje, že výbor využíval 39 externých poskytovateľov služieb, ktorí pracovali v jeho priestoroch (intra-muros); zdôrazňuje, že je dôležité uzatvárať vo vhodných prípadoch trvalé zmluvy, aby sa zachovala kvalifikácia, kontinuita a produktívne a stabilné pracovné prostredie, a zároveň zachovať flexibilitu a prijímať zamestnancov na základe zásluh v súlade s operačnými potrebami; varuje pred nadmerným využívaním externých poskytovateľov služieb; konštatuje, že v roku 2024 bola miera obsadenia pracovných miest v pláne pracovných miest 96,40 % (pokles z 98 % v roku 2023) a miera fluktuácie zamestnancov bola 7,30 % (zvýšenie zo 6,60 % v roku 2023);
29.	konštatuje, že v roku 2024 výbor zamestnal 51 stážistov v rámci programu Cicero, pričom stážisti výboru dostávajú mesačný príspevok a majú rovnaké pracovné podmienky ako pracovníci, vrátane možnosti pracovať na diaľku; opätovne zdôrazňuje, že stáže by mali byť platené v súlade s uznesením Európskeho parlamentu zo 14. júna 2023 s odporúčaniami Komisie o kvalitných stážach v Únii (2020/2005(INL)), v ktorom sa požaduje, aby všetky stáže v Únii boli platené;
30.	s poľutovaním konštatuje, že výbor zatiaľ nedosiahol rodovú rovnosť na vedúcich pozíciách, ale uznáva významný pokrok dosiahnutý v rámci päťročnej stratégie výboru v oblasti rozmanitosti a začlenenia a akčného plánu na roky 2022 – 2026; víta zvolenie predsedníčky výboru v roku 2025, čím sa opätovne potvrdil záväzok inštitúcie presadzovať rodovú rovnosť na najvyššej politickej úrovni, a nabáda výbor, aby pokračoval vo svojom úsilí o zvýšenie zastúpenia žien vo vedúcich pozíciách, pričom zdôrazňuje, že zásluhy a odborná kvalifikácia zostávajú hlavnými kritériami vymenovania; konštatuje, že na konci roka 2024 bolo vo výbore zamestnaných 57,2 % žien a 42,8 % mužov, čo je takmer rovnaký pomer ako v roku 2023; konštatuje, že podiel žien na vyšších riadiacich pozíciách sa znížil zo 44,4 % v roku 2023 na 33,3 % v roku 2024 (v roku 2025 sa opäť zvýšil na 44,4 %) a podiel žien na stredných riadiacich pozíciách sa znížil z 32,50 % v roku 2023 na 29,7 % v roku 2024; berie z dotazníka na vedomie opatrenia na podporu väčšieho zapojenia žien do riadiacich funkcií, a to aj prostredníctvom cielených školení a tréningov pre zamestnankyne, ktoré sa uchádzajú o riadiace pozície, a podporu flexibilnejších pracovných podmienok; opakuje, že dosiahnutie dlhodobej rodovej rovnováhy na riadiacich pozíciách je hlavným inštitucionálnym cieľom, a očakáva, že výbor prijme konkrétny, časovo ohraničený akčný plán s merateľnými cieľmi, priebežnými čiastkovými cieľmi a každoročným podávaním správ; vyzýva výbor, aby zabezpečil, že pokrok smerom k dosiahnutiu rovnováhy sa bude monitorovať aj uverejňovať;
31.	chváli výbor za jeho kroky, ktorými sa snaží podporovať aj rodovú vyváženosť medzi svojimi členmi, najmä zasielaním listov Rade v súvislosti s voľnými miestami a jej presadzovaním v stálych zastúpeniach a národných združeniach miestnych a regionálnych orgánov zapojených do procesu nominácie; zo správy o následných opatreniach berie na vedomie, že percentuálny podiel žien medzi členmi sa medzičasom zvýšil z 23,40 % v roku 2020 na 28,7 % v roku 2025; oceňuje, že nový rokovací poriadok výboru, ktorý nadobudol účinnosť v auguste 2024, obsahuje výslovné ciele na posilnenie rodovej vyváženosti, najmä v zložení predsedníctva výboru; nabáda výbor, aby naďalej podporoval rodovú rovnováhu a zároveň zabezpečil, že vymenúvanie bude založené na zásluhách, odbornej praxi a kvalifikácii;
32.	vyslovuje výboru pochvalu za to, že v roku 2024 zorganizoval internú súťaž s cieľom riešiť súčasné a budúce potreby v oblasti náboru pracovníkov, zabezpečiť kontinuitu činnosti a udržať si skúsených zamestnancov, čím sa vyplní medzera, ktorá vznikla v dôsledku absencie rezervných zoznamov Európskeho úradu pre výber pracovníkov (EPSO); berie na vedomie informáciu z dotazníka, že na rezervný zoznam výboru bolo zaradených 72 uchádzačov, z ktorých 46 už bolo k 1. septembru 2025 prijatých do zamestnania v rôznych platových triedach AST aj AD; v dôsledku toho očakáva od roku 2025 zníženie počtu dočasných zamestnancov a zmluvných zamestnancov zamestnaných výborom;
33.	konštatuje, že na základe pilotného projektu týkajúceho sa hybridného pracovného režimu a prieskumu spokojnosti zamestnancov, ktorý sa začal v roku 2022, výbor prijal 1. januára 2024 rozhodnutie, uplatniteľné od 1. februára 2024, v ktorom sa stanovuje hybridný pracovný režim a personalizovaný týždenný pracovný program pre každého zamestnanca, ako aj možnosť pracovať z domu až do 60 % pracovného času zamestnancov (okrem kategórií zamestnancov nezlučiteľných s prácou na diaľku) a práca mimo mesta zamestnania najviac 15 dní ročne; uznáva, že cieľom týchto opatrení je zlepšiť rovnováhu medzi pracovným a súkromným životom a zároveň zachovať prevádzkovú efektívnosť a spokojnosť zamestnancov;
34.	s uspokojením konštatuje, že 89 % respondentov z prieskumu zamestnancov, ktorý sa uskutočnil v roku 2025, vyjadrilo spokojnosť s flexibilnými pracovnými podmienkami výboru; keďže táto skutočnosť môže mať vplyv aj na počet dní práceneschopnosti zamestnancov výboru; berie zo správy o následných opatreniach na vedomie, že klesajúci trend celkového počtu dní práceneschopnosti sa zachoval (7 303 dní v roku 2024 v porovnaní so 7 544 dňami v roku 2023), pričom: – počet zamestnancov bez práceneschopnosti sa znížil z 211 (alebo 36 % všetkých zamestnancov) v roku 2023 na 196 (alebo 34 % všetkých zamestnancov) v roku 2024; – počet zamestnancov, ktorí boli práceneschopní menej ako sedem dní, sa zvýšil z 201 (alebo 35 % všetkých zamestnancov) v roku 2023 na 211 (alebo 36 % všetkých zamestnancov) v roku 2024, a; – počet zamestnancov, ktorí boli práceneschopní od 7,5 dňa do 21 dní, sa zvýšil z 92 (alebo 16 % všetkých zamestnancov) v roku 2023 na 96 (alebo 16 % všetkých zamestnancov) v roku 2024;
35.	berie na vedomie informáciu z dotazníka, že počet prípadov vyhorenia sa znížil z 18 v roku 2023 na 6 v roku 2024; chváli proaktívny prístup výboru k prevencii vyhorenia spočívajúci v pozornom sledovaní dlhodobo práceneschopných zamestnancov prostredníctvom prispôsobených opatrení, ktoré zahŕňajú pravidelný kontakt s príslušnými zamestnancami a zapojenie lekárskych expertov; ďalej konštatuje, že výboru sa v roku 2024 úspešne podarilo opätovne začleniť troch zamestnancov po dlhodobej neprítomnosti v dôsledku vyhorenia, a to vďaka personalizovaným následným opatreniam po dlhodobej pracovnej neschopnosti; víta preventívne opatrenia, ktoré výbor prijal v roku 2024 na zlepšenie zdravia a pohody na pracovisku, ako napríklad ponuku stretnutí zamestnancov so zdravotníckymi odborníkmi (fyzioterapeut, osteopati, tréneri najatí na základe rámcovej zmluvy) na pracovisku a organizovanie konferencií zameraných na zvyšovanie informovanosti o zdraví;
36.	konštatuje, že v roku 2024 výbor pokračoval vo zvyšovaní informovanosti o opatreniach zavedených na prevenciu obťažovania na pracovisku a boj proti nemu, v súlade so svojím rozhodnutím z 26. apríla 2021 o ochrane dôstojnosti na pracovisku, riešení konfliktov a boji proti obťažovaniu, a to najmä prostredníctvom špecializovaných usmernení, internej komunikácie (informačný obežník o ľudských zdrojoch vychádzajúci každé dva týždne) a organizovania viacerých informačných stretnutí pre zamestnancov a vedúcich pracovníkov vrátane povinného školenia o etike a integrite; konštatuje, že výbor v roku 2024 zaregistroval štyri nové prípady údajného obťažovania, pričom jeden prípad sa týkal sexuálneho obťažovania a jeden prípad bol postúpený belgickej polícii prostredníctvom formálnej sťažnosti; konštatuje, že sa uplatňovali zavedené postupy (predbežné posúdenie, administratívne vyšetrovanie, preventívne opatrenia atď.), a vyzýva výbor, aby orgán udeľujúci absolutórium priebežne informoval o výsledkoch týchto prípadov;
37.	oceňuje, že výbor zabezpečuje to, aby osoby so zdravotným postihnutím mali prístup ku všetkým digitálnym produktom výboru alebo ich mohli používať, a to prostredníctvom uplatňovania usmernení o prístupnosti webového obsahu; v tejto súvislosti konštatuje, že v roku 2024 bola výborom využívaná platforma HReForms modernizovaná, pričom prístupnosť bola jednou z hlavných požiadaviek, okrem iného s prvkami ako lepší farebný kontrast, navigácia pomocou klávesnice a alternatívny text; s uspokojením konštatuje, že výbor uhrádza uchádzačom so zdravotným postihnutím ubytovanie, čím zabezpečuje spravodlivé výberové konania;
38.	konštatuje, že v roku 2024 mal výbor zamestnancov zastupujúcich všetky štátne príslušnosti Únie (a jedného zamestnanca s ukrajinskou štátnou príslušnosťou), pričom niektoré z nich boli zastúpené nadmerne; víta úsilie výboru v roku 2024 zamerané na vyváženie geografického rozloženia jeho zamestnancov prostredníctvom cielených informačných iniciatív, ktoré prilákajú kandidátov z nedostatočne zastúpených krajín; konštatuje, že medzi takéto iniciatívy patrilo intenzívnejšie využívanie digitálnych platforiem a sociálnych médií na výrazné zviditeľnenie voľných pracovných miest, priame kontaktovanie stálych zastúpení členských štátov, prezentácie pre cielené publikum s cieľom podporiť účasť na výberových konaniach výboru a analýza trendov v oblasti žiadostí; konštatuje, že tieto opatrenia už v roku 2024 viedli k pozitívnym výsledkom, napríklad ku zvýšenému počtu prijatých žiadostí o zamestnanie, a to aj z nedostatočne zastúpených krajín; okrem toho víta spoluprácu výboru s úradom EPSO a ďalšími inštitúciami Únie s cieľom diverzifikovať okruh kandidátov, vymieňať si osvedčené postupy a koordinovať úsilie o riešenie nedostatočného zastúpenia v celej administratíve Únie; vyzýva výbor, aby pokračoval v prijímaní opatrení zameraných na vyváženejšie geografické rozloženie, a to aj na úrovni vedenia, a aby orgán udeľujúci absolutórium priebežne informoval o vývoji počtu žiadostí o zamestnanie, ktoré výbor dostal v jednotlivých obdobiach;
39.	víta intenzívny a štruktúrovaný sociálny dialóg v rámci postupov organizačných zmien počas roka 2024; nabáda výbor, aby zachoval a ďalej posilňoval systematické zapájanie zástupcov zamestnancov do reforiem súvisiacich okrem iného s digitalizáciou, vnútornou reorganizáciou a novými pracovnými metódami;
Etický rámec a transparentnosť
40.	víta prácu, ktorú výbor vykonal v roku 2023 s cieľom konsolidovať etické pravidlá a postupy do jednotného etického právneho rámca (rozhodnutie č. 157/2023), ktorý sa okrem iného vzťahuje na disciplinárne konanie, dôstojnosť v práci, riadenie konfliktov, boj proti obťažovaniu, vonkajšie činnosti a oznamovanie protispoločenskej činnosti; konštatuje, že rok 2024 bol prvým rokom vykonávania tohto nového rámca; konštatuje, že v roku 2024 výbor ponúkal časté povinné školenia o etike a integrite, oznamovaní protispoločenskej činnosti a predchádzaní konfliktom záujmov rôznym skupinám pracovníkov zahŕňajúcim nových zamestnancov, vedúcich pracovníkov a zamestnancov vo všeobecnosti;
41.	konštatuje, že výbor v roku 2024 neoznámil žiadny prípad Európskemu úradu pre boj proti podvodom (ďalej len „OLAF“), Európskej prokuratúre (EPPO) ani európskemu ombudsmanovi a nebol predmetom žiadneho vyšetrovania z ich strany;
42.	pripomína, že výbor prijal nariadenie č. 6/2023 zo 4. júla 2023, ktorým sa stanovujú opatrenia v oblasti transparentnosti zamerané na členov a spravodajcov zastávajúcich funkcie; keďže tieto opatrenia odkazujú na výzvu pre funkcionárov výboru a spravodajcu, aby sa stretávali len so zástupcami záujmových skupín, ktorí sú zaregistrovaní v registri transparentnosti, a aby zverejňovali všetky stretnutia so zástupcami záujmových skupín, ktoré uskutočňujú ako členovia výboru; konštatuje, že v roku 2024 jeden člen výboru oznámil stretnutie so zástupcom záujmových skupín; v tejto súvislosti oceňuje, že výbor sa 1. januára 2024 formálne pripojil k registru transparentnosti EÚ;
43.	berie z dotazníka na vedomie zásady a mechanizmy, ktoré výbor zaviedol v roku 2024 na podporu transparentnosti v rôznych oblastiach, ako je rozpočtové a finančné riadenie, podávanie správ, spolupráca pri audite, ľudské zdroje, verejné obstarávanie, prístup verejnosti k dokumentom a správa záznamov;
44.	víta obnovené úsilie výboru v oblasti odhaľovania a prevencie konfliktov záujmov v roku 2024; konštatuje, že výbor prostredníctvom svojho rozhodnutia č. 157/2023 vymedzil koncepciu konfliktu záujmov a zaviedol mechanizmus na odhaľovanie a prevenciu takýchto konfliktov, pričom sa od zamestnancov vyžaduje, aby deklarovali, či by mohli mať konflikt záujmov (potenciálny alebo možný), a to vyplnením formulára v rôznych kľúčových momentoch svojej kariéry alebo profesijnej činnosti; berie z dotazníka s uspokojením na vedomie, že každoročné informácie o pracovných aktivitách bývalých vysokých funkcionárov sú transparentne zverejňované na internetovej stránke výboru a že počas prvých 12 mesiacov po odchode z funkcie vo výbore nesmú vykonávať žiadnu lobistickú alebo propagačnú činnosť vo vzťahu k výboru;
45.	berie na vedomie informáciu z dotazníka, že v roku 2024 neboli v rámci výboru zistené žiadne konflikty záujmov; ďalej však konštatuje, že jeden z členov výboru vyjadril obavy z možného konfliktu záujmov vyplývajúceho z prijatia platby za vypracovanie štúdie technickej podpory pre poslanca Európskeho parlamentu alebo politickú skupinu Európskeho parlamentu; víta potvrdenie získané počas postupu udeľovania absolutória, podľa ktorého predmetný člen výboru v skutočnosti predmetné zadanie neprijal;
46.	konštatuje, že v roku 2024 neboli nahlásené žiadne prípady oznamovania protispoločenskej činnosti; konštatuje, že výbor v roku 2024 neprijal žiadne nové opatrenia týkajúce sa oznamovania protispoločenskej činnosti a naďalej sa spoliehal na opatrenia zavedené od roku 2015 a podporoval ich odbornou prípravou v oblasti etiky a zvyšovaním informovanosti; podporuje pravidelnú povinnú odbornú prípravu v oblasti etiky pre zamestnancov, ako aj pre manažment;
47.	konštatuje, že výbor má celý rad opatrení a činností na boj proti podvodom, ktoré sa vzťahujú na jeho členov a zamestnancov a ktoré vykonávajú rôzne útvary; vyjadruje poľutovanie nad tým, že v roku 2024 sa neuplatňovala žiadna stratégia boja proti podvodom; berie však na vedomie informáciu z dotazníka, že výbor v roku 2025 prijal konsolidovaný rámec boja proti podvodom, ktorý predstavuje medzistupeň pri vypracúvaní komplexnej stratégie boja proti podvodom, pričom metodiku použitú na tento cieľ poskytne OLAF; naliehavo vyzýva výbor, aby uprednostnil plný rozvoj a vykonávanie tejto stratégie vrátane hodnotenia rizík, prevencie, odhaľovania a následných opatrení; žiada výbor, aby o tejto otázke priebežne informoval orgán udeľujúci absolutórium;
Digitalizácia, kybernetická bezpečnosť a ochrana údajov
48.	konštatuje, že kombinovaný rozpočet výboru a EHSV na IT v roku 2024 predstavoval 13,70 milióna EUR (12,70 milióna EUR v roku 2023), t. j. zníženie o zhruba 7,90 %, pričom 760 000 EUR z tohto rozpočtu (alebo zhruba 6 %) bolo v roku 2024 vyplatených na kybernetickú bezpečnosť;
49.	berie na vedomie informáciu z dotazníka, že v roku 2024 riaditeľstvo pre inovácie a informačné technológie zaviedlo novú viacročnú digitálnu stratégiu na roky 2024 – 2026, ktorá prioritne rieši správu digitálnych záznamov, elektronické pracovné postupy, elektronické podpisy a cloudové riešenia a zameriava sa na štyri hlavné programy – Digitálne pracovisko M365, ARES, EdiT a Kybernetická bezpečnosť – s cieľom posilniť spoluprácu, automatizáciu a odolnosť inštitúcií; poukazuje na pokrok v oblasti programu M365, vrátane plánovania migrácie na SharePoint Online, nasadenia systému Windows 11 a aplikácií M365 a vývoja stratégie umelej inteligencie s plánom pilotného využívania nástroja M365 Copilot v roku 2025; berie na vedomie, že výbor začal zavádzať systém správy dokumentov HAN a pokročil smerom k využívaniu editora EdiT XML na vypracúvanie legislatívnych textov; víta posun smerom ku kybernetickej bezpečnosti ako spoločnej zodpovednosti s novými iniciatívami v oblasti odbornej prípravy a viacročným plánom zosúladeným s normami Únie; uznáva zlepšenia v oblasti správy záznamov, infraštruktúry a bezpečných komunikačných nástrojov vrátane elektronickej pošty SECABC, prenosu údajov SACHA a systémov správy koncových bodov; s uznaním berie na vedomie ďalší pokrok výboru v oblasti digitálnych inovácií vrátane prechodu na plne bezpapierové a kyberneticky zabezpečené pracovné prostredie; chváli pracovný plán na roky 2025 – 2027 s názvom Dom regiónov, v ktorom sa prioritne rieši digitálna transformácia s cieľom vybudovať modernú, agilnú a digitálne orientovanú inštitúciu;
50.	konštatuje, že výbor postupne zaviedol pilotný projekt umelej inteligencie s názvom Panoramic AI, ktorý od roku 2024 vytvára centrálny uzol zjednodušujúci prístup ku komplexnému obsahu; ďalej konštatuje, že výbor aktívne využíva nástroje umelej inteligencie Komisie na preklad, zhrnutia atď. a zúčastnil sa ako pilotný používateľ na testovaní pilotného riešenia umelej inteligencie GPT@JRC; berie na vedomie informáciu z dotazníka, že usmernenia výboru týkajúce sa umelej inteligencie prijaté v roku 2023 stanovili základ pre to, ako by zamestnanci mohli experimentovať s umelou inteligenciou, pre vykonávanie nariadenia Európskeho parlamentu a Rady (EÚ) 2024/1689,[footnoteRef:12] ktoré nadobudlo účinnosť v auguste 2024, a pre vývoj podnikových alternatív, ktoré sú v súlade s ochranou údajov a etickými normami; v tejto súvislosti víta to, že v roku 2024 boli zorganizované informačné stretnutia pre zamestnancov s cieľom vysvetliť usmernenia o umelej inteligencii, uverejnené poznámky o gramotnosti v oblasti umelej inteligencie pre zamestnancov a zorganizované semináre na zvýšenie informovanosti o umelej inteligencii, a nabáda na pokračovanie tejto praxe vrátane organizovania pravidelných školení o bezpečnom, etickom a efektívnom využívaní umelej inteligencie a pravidelných školení o kybernetickej bezpečnosti; uznáva pridanú hodnotu nástrojov umelej inteligencie, ktoré výrazne zvyšujú osobnú produktivitu, ako napríklad M365 Copilot, a integráciu funkcií umelej inteligencie do nástrojov IT podpory; zdôrazňuje, že pri používaní umelej inteligencie sa musí zaručiť uplatňovanie prísnych zásad jej etického využívania, transparentnosti, ochrany údajov, ľudského dohľadu a ochrany pred zaujatosťou alebo zneužitím algoritmov; [12:  	Nariadenie Európskeho parlamentu a Rady (EÚ) 2024/1689 z 13. júna 2024, ktorým sa stanovujú harmonizované pravidlá v oblasti umelej inteligencie a ktorým sa menia nariadenia (ES) č. 300/2008, (EÚ) č. 167/2013, (EÚ) č. 168/2013, (EÚ) 2018/858, (EÚ) 2018/1139 a (EÚ) 2019/2144 a smernice 2014/90/EÚ, (EÚ) 2016/797 a (EÚ) 2020/1828 (akt o umelej inteligencii) (Ú. v. EÚ L, 2024/1689, 12.7.2024, ELI: http://data.europa.eu/eli/reg/2024/1689/oj).] 

51.	berie na vedomie informáciu z dotazníka, že v nadväznosti na závery procesného dohľadu pri zmene svojej zodpovednej osoby bez predchádzajúceho súhlasu európskeho dozorného úradníka pre ochranu údajov (ďalej len „EDPS“) výbor uznal chybu a prijal nápravné opatrenie; konštatuje, že presun funkcie zodpovednej osoby na právny servis sa uskutočnil na základe odporúčania interného audítora; konštatuje, že výbor opätovne vymenoval bývalú zodpovednú osobu a formálne požiadal EDPS o súhlas s novým vymenovaním, aby sa zabezpečil úplný súlad;
52.	berie na vedomie informáciu z dotazníka, že výbor v roku 2024 nezaznamenal žiadne úspešné kybernetické útoky, keďže existujúce opatrenia na odhaľovanie a prevenciu účinne zabránili všetkým pokusom o hrozby; konštatuje, že výbor prijal niekoľko opatrení na posilnenie svojho rámca kybernetickej bezpečnosti a ochrany údajov tým, že v roku 2024 sledoval najnovší vývoj a osvedčené postupy v týchto oblastiach; konštatuje, že niektoré z týchto opatrení zahŕňali účasť príslušných zamestnancov na cvičení Personal Data Breach Awareness in Cybersecurity Incident Handling (Povedomie o narušení bezpečnosti osobných údajov pri riešení kybernetických bezpečnostných incidentov), ktoré zorganizovali Agentúra Európskej únie pre kybernetickú bezpečnosť (ENISA) a EDPS, účasť na Európskom mesiaci kybernetickej bezpečnosti 2024 a na informačných stretnutiach a osobných úvodných školeniach pre zamestnancov, najmä pre nováčikov; nabáda na pokračovanie v tejto praxi vrátane organizovania pravidelných školení o kybernetickej bezpečnosti; ďalej víta zavedenie dvojfaktorovej autentifikácie na zvýšenie bezpečnosti prístupu, migráciu systému správy obsahu webovej stránky výboru na novú platformu (Drupal), ktorá zabezpečuje lepšiu odolnosť a prispôsobivosť, a pokračujúcu úzku spoluprácu s CERT-EU pri monitorovaní hrozieb v reálnom čase a ochrane pred distribuovanými útokmi typu DDoS; konštatuje, že riaditeľstvo pre inovácie a informačné technológie iniciovalo program digitálnej a kybernetickej transformácie v súlade s normami Únie a medzinárodnými normami vrátane nariadenia Európskeho parlamentu a Rady (EÚ, Euratom) 2023/2841[footnoteRef:13], rámca kybernetickej bezpečnosti NIST a projektu Open Worldwide Application Security Project (OWASP), ktorého cieľom je posilniť odolnosť, riadenie rizík, ochranu údajov a ďalšie aspekty riadenia v celom výbore; [13:  	Nariadenie Európskeho parlamentu a Rady (EÚ, Euratom) 2023/2841 z 13. decembra 2023, ktorým sa stanovujú opatrenia na zabezpečenie vysokej spoločnej úrovne kybernetickej bezpečnosti v inštitúciách, orgánoch, úradoch a agentúrach Únie (Ú. v. EÚ L, 2023/2841, 18.12.2023, ELI: http://data.europa.eu/eli/reg/2023/2841/oj).] 

Budovy
53.	konštatuje, že rozpočet výboru na budovy a súvisiace náklady (rozpočtové prostriedky v bežnom roku) v roku 2024 predstavoval 18,963 milióna EUR (v 18,594 milióna EUR v roku 2023) s mierou plnenia platieb na úrovni 92 % (93,70 % v roku 2023); s uspokojením konštatuje, že výbor ušetril 108 000 EUR na upratovacích službách v obdobiach, keď sa v budovách výboru zdržiaval menší počet ľudí;
54.	berie z výročnej správy na vedomie záver výboru, že jedna z jeho hlavných priorít stanovených v roku 2017, t. j. „geografická koncentrácia budov“, bola dosiahnutá; berie na vedomie názor výboru, že úspešné zavedenie nového hybridného pracovného režimu vytvára predpoklady pre ďalšie úspory nákladov znížením množstva využívaných priestorov; v tejto súvislosti konštatuje, že koncom roka 2024 výbor spustil projekt SPaCES, ktorého cieľom je zmeniť pracovné postupy aj pracovné priestory vo výbore, a to aj úpravou vybavenia priestorov, pričom prvým krokom tohto projektu je presťahovanie zamestnancov s pracoviskami v budove B100; konštatuje, že na základe spoločného rozhodnutia výboru a EHSV sa nájom tejto budovy skončí v auguste 2026; vyzýva výbor, aby priebežne informoval orgán udeľujúci absolutórium o pokroku dosiahnutom v tejto veci;
55.	berie na vedomie, že rekonštrukčné práce na budove VMA pokračovali v roku 2024; zo správy o následných opatreniach vyplýva, že investície do inteligentných technológií nainštalovaných v budove VMA zabezpečia flexibilné kancelárske priestory vhodné pre budúcnosť a optimálny užívateľský komfort na rôznych úrovniach, čo prispeje k ďalšiemu zníženiu spotreby energie o približne 13 000 EUR ročne (podľa priemerných cien elektriny a plynu v roku 2023);
56.	víta záväzok výboru a EHSV systematicky uplatňovať zásadu „dizajnu pre všetkých“ na svoju infraštruktúru a zabezpečiť prístupnosť svojej budovy vďaka dizajnu; konštatuje, že výbory prijali mnoho rôznych opatrení na zabezpečenie prístupnosti svojich budov, vrátane výťahov, pre osoby s rôznymi druhmi zdravotného postihnutia (používatelia invalidných vozíkov, nevidiace a zrakovo postihnuté osoby, nepočujúce osoby, staršie osoby s svalovými alebo cievnymi problémami);
Životné prostredie a udržateľnosť
57.	konštatuje, že výbor v roku 2024 pokračoval v zavádzaní rôznych ekologických postupov, ako sú okrem iného investície do inovatívnych energeticky účinných osvetľovacích systémov, meračov energie, senzorov inštalovaných v kritických zariadeniach na monitorovanie úrovne CO2, regulácie teploty v budovách (klimatizácia, vykurovanie) v závislosti od ročného obdobia a nákupu 100 % ekologickej elektrickej energie; berie na vedomie, že výbor uplatňuje environmentálne kritériá vo všetkých výberových konaniach a doložky o udržateľnosti pre výberové konania v hodnote nad 25 000 EUR, ako aj individuálne doložky pre ponuky s veľkým vplyvom na životné prostredie alebo pre výberové konania v hodnote nad 60 000 EUR; s uspokojením konštatuje, že výbor integruje environmentálne aspekty do svojho systému riadenia rizík a základných obchodných procesov a určil kontaktné miesta schémy pre environmentálne manažérstvo a audit (EMAS);
58.	oceňuje odhodlanie výboru podporovať politiku udržateľnej mobility svojich zamestnancov; v tejto súvislosti konštatuje, že výbor v roku 2024 zaviedol paušálny príspevok na bicykel vo výške 100 EUR pre zamestnancov, ktorí používajú bicykel ako hlavný prostriedok na dopravu do práce, rozšíril kapacitu parkovísk pre bicykle a zorganizoval raňajky a kvízy na tému mobility; berie na vedomie informáciu z dotazníka, že od roku 2024 môžu zamestnanci požiadať o vyplatenie 50 % nákladov na predplatné na cestu vlakom 2. triedy (do vzdialenosti maximálne 60 km);
59.	s uspokojením konštatuje, že vďaka opatreniam na úsporu energie sa v prípade výboru spotreba energie v roku 2024 v porovnaní s rokom 2022 znížila odhadom o 3-4 %; konštatuje, že výbor prekročil ciele EMAS na rok 2024 vo všetkých oblastiach (elektrina, plyn, voda, odpad, triedenie odpadu, papier na kancelárske použitie, emisie CO2), a to so zreteľom na počiatočný stav z roku 2019; konštatuje, že v porovnaní s rokom 2023 sa spotreba vody mierne zvýšila o 14 % a spotreba papiera o 1 %, zatiaľ čo emisie uhlíka z administratívnych činností výboru klesli o 4,3 % a spotreba elektrickej energie sa znížila o 5 % a plynu o 1 %, pričom v roku 2024 sa o 12 % znížila aj produkcia odpadu;
Medziinštitucionálna spolupráca 
60.	víta skutočnosť, že v roku 2024 došlo k obnoveniu dohôd o spolupráci výboru s Európskym parlamentom a Komisiou, ktoré sú základom pre silnejšie inštitucionálne zapojenie výboru vo všetkých fázach legislatívneho procesu Únie do rôznych politík (ako je regionálny rozvoj, politika v oblasti klímy a sociálna súdržnosť), ktoré presahujú rámec politík, v ktorých spolupráca existuje dlhodobo; konštatuje, že tieto dohody obsahujú aj silnejšie ustanovenia o spolupráci pri posudzovaní územného vplyvu; berie s uspokojením na vedomie informáciu z dotazníka, že konferencia predsedov výboru sa 13. októbra 2024 stretla s podpredsedom Európskeho parlamentu zodpovedným za vzťahy s výborom, aby prediskutovali posilnenie spolupráce, okrem iného podporou praxe spoločných schôdzí, najmä na úrovni výborov a spravodajcov, zapojením výboru do diskusií v rámci trialógu a logistickou spoluprácou počas prác v budove Európskeho parlamentu SPAAK; konštatuje, že v roku 2024 sa členovia výboru stretli aj s Radou a stálymi zastúpeniami a zúčastnili sa na podujatiach organizovaných predsedníctvom Rady s cieľom zabezpečiť, aby sa pozície výboru zohľadnili v právnych predpisoch Únie;
61.	víta rozpočtové a administratívne úspory dosiahnuté vďaka medziinštitucionálnej spolupráci, a najmä úzkej spolupráci zavedenej na administratívnej úrovni s EHSV, s ktorým má výbor spoločné priestory a spoločné služby v oblasti prekladov, infraštruktúry, zdravotníckych služieb, stravovania, logistiky a IT, ako aj spoločný register ochrany údajov, pričom v roku 2024 obe inštitúcie spolu zamestnávali 470 zamestnancov a vynaložili viac než 68 miliónov EUR (140 miliónov EUR, ak sa do toho zahrnú mzdové náklady); víta skutočnosť, že tieto úspory sa zamerali na politické činnosti výboru, čím sa posilnila jeho schopnosť plniť svoj mandát; uznáva, že spolupráca týchto dvoch inštitúcií prináša značné zvýšenie efektívnosti a rozpočtové úspory, ktoré sa odhadujú na desiatky miliónov eur ročne v porovnaní s tým, keby každý výbor prevádzkoval tieto služby samostatne; opakuje svoju výzvu na čo najväčšie rozšírenie tejto spolupráce, a to až do takej miery, aby sa vytvorila jednotná správa pre spoločné služby a aby boli oddelené služby a jednotky zodpovedné za ich základné nezávislé mandáty; nabáda výbor a EHSV, aby pokračovali vo svojom úsilí o rozvoj ďalšej spolupráce a synergií;
62.	víta úsilie výboru o dosiahnutie synergií nákupom služieb od iných inštitúcií v rámci dohôd na úrovni útvarov a účasťou v medziinštitucionálnych koordinačných orgánoch a medziinštitucionálnych postupoch verejného obstarávania; konštatuje, že výbor dosiahol významné synergie v oblasti podujatí a komunikácie tým, že v roku 2024 spoločne s Komisiou zorganizoval Európsky týždeň regiónov a miest a s Európskym parlamentom, Radou a Komisiou okrem iného aj výročnú konferenciu pre pracovníkov v oblasti komunikácie s verejnosťou s názvom EuroPCom; víta zlúčenie Európskej siete predstaviteľov regionálnych a miestnych samospráv (vytvorenej v rámci výboru) a siete Budujeme Európu so zástupcami miestnych samospráv (vytvorenej v rámci Komisie) do jednej spoločne riadenej siete Predstavitelia miestnych samospráv EÚ v roku 2024;
63.	konštatuje, že výbor spolupracuje s Komisiou (za ročný poplatok) pri riešení záležitostí v oblasti ľudských zdrojov a využívaní rôznych IT platforiem na finančné riadenie a ľudské zdroje a že v roku 2024 Komisia označila IT systém výboru s názvom LORDIMAS za kľúčový IT nástroj na meranie digitálnej transformácie miest; ďalej konštatuje, že výbor organizuje svoje plenárne schôdze v priestoroch Európskeho parlamentu a Komisie s cieľom kompenzovať nedostatočnú kapacitu svojich vlastných konferenčných miestností a nakupuje tlmočnícke služby od týchto dvoch inštitúcií;
Komunikácia
64.	konštatuje, že komunikačné činnosti výboru sa zameriavajú na vzťah s tlačou, organizáciu podujatí a digitálny obsah a sociálne médiá s celkovým rozpočtom (rozpočtové prostriedky na bežný rok) vo výške približne 2,3 milióna EUR v roku 2024, teda o približne 500 000 EUR menej než v roku 2023; berie na vedomie informáciu zo správy o následných krokoch, že nedostatočné financovanie komunikačných operácií spôsobuje, že je výbor je závislý od koncoročných presunov a rozpočtových prostriedkov C8, čo vysvetľuje nízku mieru čerpania rozpočtových prostriedkov C1 (48,20 %) a vysokú mieru čerpania (98,90 %) rozpočtových prostriedkov C8 v roku 2024, pokiaľ ide o rozpočtovú položku 2 6 [Odborné [...] materiály [...] a distribúcia];
65.	s uspokojením berie na vedomie úspechy výboru pri podpore politík a programov Únie na miestnej a regionálnej úrovni, zlepšovaní dosahu jeho konzultačných činností a zvyšovaní jeho viditeľnosti a vplyvu; konštatuje, že v roku 2024 výbor zorganizoval, hostil alebo podporil 33 miestnych dialógov EÚ, 53 zasadnutí a 47 udalostí v rámci podujatia EURegionsWeek; upozorňuje najmä na 10. európsky samit regiónov a miest, na ktorom sa formovala agenda pre budúcnosť Únie a na ktorom sa zúčastnilo viac než 7 000 účastníkov; - európsky týždeň regiónov a miest, ktorý sa venoval kohéznym fondom v ďalšom VFR a na ktorom sa zúčastnilo viac než 2 500 účastníkov; - 11. konferenciu o subsidiarite na riešenie lepšej regulácie a subsidiarity v kontexte budúceho VFR; - program Mladí volení politici 2024, na ktorom sa zúčastnilo viac než 150 účastníkov zo všetkých členských štátov a ôsmich kandidátskych krajín; a - 15. ročník Európskej konferencie o verejnej komunikácii (EuroPCom), ktorá sa venovala umelej inteligencii a novým trendom vo verejnej komunikácii a na ktorej sa zúčastnilo 3 200 účastníkov a divákov z 55 krajín; konštatuje, že výbor 74-krát informoval o svojej činnosti a prezentoval svoje názory aj na zasadnutiach alebo podujatiach, na ktorých sa zúčastnili iné inštitúcie Únie;
66.	chváli výbor za jeho kroky pri zlepšovaní dostupnosti a historického uchovávania jeho informácií tým, že: - sprístupňuje všetky svoje dokumenty a publikácie na jednom centralizovanom mieste prostredníctvom widgetov Úradu pre publikácie, ktoré boli zavedené na externej webovej stránke výboru v roku 2024; - v roku 2024 predstavil platformu Panoramic-AI s umelou inteligenciou, ktorá ponúka rozšírený používateľsky prívetivý prístup k inštitucionálnemu obsahu (relevantné dokumenty, prezentácie, diskusie); - presunul kompletný archív externých tlačových správ a noviniek výboru do tlačového strediska Generálneho riaditeľstva pre komunikačné siete, obsah a technológie a - po prvýkrát odovzdal historické archívy výboru do Historického archívu Únie vo Florencii;
67.	uznáva, na základe správy o vplyve a výročnej správy, príspevok výboru ku komunikačnej kampani Európskeho parlamentu pre voľby do Európskeho parlamentu v roku 2024, a to zapojením siete 750 mladých volených politikov, propagáciou materiálov Európskeho parlamentu, tvorbou videí motivujúcich k účasti na voľbách s členmi výboru, vyhradením webovej stránky na webovom sídle výboru a tvorbou ďalšieho vizuálneho obsahu propagovaného na sociálnych sieťach, ktorý mal dosah takmer 5 miliónov účtov; víta toto úsilie o zapojenie širokého a rozmanitého publika v celej Únii a o zvýšenie informovanosti o voľbách do Európskeho parlamentu v roku 2024; zdôrazňuje, že takáto medziinštitucionálna spolupráca v oblasti politík Únie, najmä pokiaľ ide o prácu Európskeho parlamentu, je nevyhnutná na oslovenie občanov vo všetkých regiónoch Únie, posilnenie demokratickej účasti a demokratickej legitimity Únie;
68.	berie z výročnej správy na vedomie úspech výboru v oblasti práce s médiami, ktorý sa prejavil v celkových ukazovateľoch za rok 2024, ako napríklad: zvýšenie počtu návštevníkov webu o 28 %, zvýšenie počtu sledovateľov o 11,60 % a zvýšenie organického sledovania digitálnych médií o 16 %;
69.	konštatuje, že výbor sa v roku 2024 nezúčastnil na podujatí Týždeň Rómov;
70.	vyzdvihuje, že cieľom komunikačnej stratégie výboru je celkovo posilniť jeho inštitucionálne zviditeľnenie a politické postavenie ako orgánu, ktorý zastupuje regióny, veľkomestá, mestá a obce v Únii, a poukázať na úlohu jeho členov pri prepájaní politík Únie s občanmi na miestnej a regionálnej úrovni.

